|  |  |  |
| --- | --- | --- |
| sopsr | **USMERNENIE****PRE príjemcov podpory z environmentálneho fondu formou dotácie v rámci programu ochrany prírody na rok 2021 k čerpaniu poskytnutej podpory** | http://www.envirofond.sk/Img/logo_head_new.png |
| **Za poskytovateľa:****Štátna ochrana prírody SR****Sekcia projektov**Odbor podpory projektovTajovského 28 B, 974 01 Banská Bystrica |

V rámci Programu ochrany prírody je žiadateľ povinný postupovať v zmysle príslušných ustanovení tohto usmernia a to za účelom čerpania poskytnutej podpory formou dotácie z Environmentálneho fondu. Na základe rozhodnutia ministra životného prostredia Slovenskej republiky žiadateľ dotácie uzatvorí dotačnú zmluvu so Štátnou ochranou prírody Slovenskej republiky (ďalej len „ŠOP SR“), ktorá zabezpečuje a realizuje podporu z Environmentálneho fondu formou dotácie v rámci Programu ochrany prírody (ďalej len „POP“). Úlohou príjemcu dotácie bude viesť celú komunikáciu spojenú s poskytnutou podporou so ŠOP SR (napr. podpisovanie dotačnej zmluvy, zasielanie všetkých podkladov, konzultovanie prípadných nejasností a problémov atď.).

**Na účely čerpania dotácie je príjemca povinný predkladať originály faktúr alebo iných účtovných dokladov** (zodpovedajúce zákonu č. 431/2002 Z. z. o účtovníctve v znení neskorších predpisov), ktorými preukazuje hodnoverne a bez akýchkoľvek pochybností účelovosť použitia poskytnutej dotácie. Príjemca dotácie predkladá spolu s faktúrami (vrátane ich nižšie špecifikovaných náležitostí) aj doklady, ktoré preukazujú úhradu najmenej 5% zo sumy predkladaných faktúr/účtovných dokladov z iných zdrojov príjemcu dotácie.

Všetky dokumenty musia byť doručené spolu so sprievodným listom (jeho predloha tvorí prílohu č. 1 tohto usmernenia) **1x** doporučenou poštou na adresu:

**Štátna ochrana prírody SR**

**Sekcia projektov, Odbor podpory projektov**

**Tajovského 28B**

**974 01 Banská Bystrica**

**Termín:**

Termín pre doručenie všetkých potrebných dokladov je **najneskôr do 05.11.2021 vrátane,** pričom rozhoduje prezentačná pečiatka ŠOP SR, **nie dátum podania na poštovú prepravu**. Tento termín je v zmysle príslušných ustanovení dotačnej zmluvy pre príjemcu dotácie konečný a záväzný z titulu nemožnosti financovania poskytnutej dotácie vzťahujúcej sa k realizácii projektu v roku 2021 **po 31.10.2021.**

**ŠOP SR sa nedostáva do omeškania s uvoľňovaním čerpania dotácie** (v súlade s ustanovením Článku VI., bod 6. dotačnej zmluvy), **ak príjemca dotácie v uvedenej lehote nepredloží požadované dokumenty, resp. nepredloží úplné doklady definované týmto usmernením, prípadne iné doklady a písomnosti vzťahujúce sa k realizovanému projektu, ktoré od neho v zmysle dotačnej zmluvy vyžiadala ŠOP SR na preukázanie oprávnenosti vynaložených nákladov.**

**V prípade, že príjemca dotácie nesplní uvedenú povinnosť predloženia všetkých potrebných dokumentov, ktoré sú** definované v Článku VI., bod 2. dotačnej 2 zmluvy, je príjemca dotácie povinný poskytnutú dotáciu, alebo jej vyčerpanú časť vrátiť Environmentálnemu fondu. Je to porušenie pravidiel a podmienok, za ktorých bola dotácia poskytnutá a použité financie žiadateľ dotácie vráti Environmentálnemu fondu prostredníctvom bankového účtu ŠOP SR, IBAN: SK28 8180 0000 0070 0054 3509, VS:xxx2021, kde xxx sú prvé tri čísla dotačnej zmluvy.

**A. POVINNÉ NÁLEŽITOSTI PREDKLADANÝCH ORIGINÁLOV FAKTÚR/INÝCH ÚČTOVNÝCH DOKLADOV:**

Faktúrou sa rozumie každý doklad alebo oznámenie, ktoré je vyhotovené v listinnej alebo elektronickej forme a musí obsahovať:

1. Meno a priezvisko zdaniteľnej osoby alebo názov zdaniteľnej osoby, adresu jej sídla, miesta podnikania, bydliska a jej identifikačné číslo pre daň, pod ktorým tovar alebo službu dodala.
2. Meno, priezvisko alebo názov príjemcu tovaru alebo služby, adresu jeho sídla, miesta podnikania, bydliska a jeho identifikačné číslo pre daň, pod ktorým mu bol tovar alebo služba dodaná:
	1. Faktúra musí byť vystavená **na presný názov a IČO príjemcu dotácie** v súlade s Potvrdením o pridelení IČO predloženým spolu so žiadosťou o poskytnutie podpory formou dotácie (napr. **„OBEC“**, resp. **„MESTO“**, nie „Obecný úrad“ resp. „Mestský úrad“), resp. názov zo stanov, zriaďovacej listiny, prípadne iného dokumentu upravujúceho vznik a postavenie subjektu – príjemcu dotácie.
	2. Faktúra musí byť vystavená **dodávateľom,** ktorý je **uvedený v dodávateľsko-odberateľskej zmluve a v dotačnej zmluve v čl. IV., bod 5. uzatvorenej medzi ŠOP SR a príjemcom dotácie** (názov dodávateľa a IČO musia byť v súlade s názvom a IČO uvedeným v Obchodnom/Živnostenskom registri Slovenskej republiky, prípadne inom dokumente upravujúcom vznik a postavenie subjektu – dodávateľa). V prípade obce je potrebné uvádzať aj 00 na začiatku IČO.
	3. Faktúra a dodací list musia byť **opečiatkované a podpísané dodávateľom projektu**.
	4. Vo vzťahu k podmienke oprávnenosti výdavku je nevyhnutný **súlad položiek a jednotkových cien** uvedených vo faktúre, resp. dodacom liste v porovnaní s položkami a jednotkovými cenami uvedenými:
		1. v položkovitom rozpočte na projekt na rok 2021 do výšky schválenej dotácie a iných zdrojov/podrobnej kalkulácii nákladov, ktorý tvorí prílohu č. 1 dotačnej zmluvy,
		2. v dokumentácii o odovzdaní a prevzatí (napr. diela alebo časti diela/stavby, preberací protokol),
		3. na výrobných štítkoch osadených na dodaných strojoch, technológiách, prístrojoch a zariadeniach, ktoré sú súčasťou projektu,
		4. v účtovných dokladoch – napr. inventárne karty, zaraďovacie protokoly.
3. Poradové číslo faktúry.
4. **Peňažnú sumu** alebo údaj o cene za mernú jednotku a **vyjadrenie množstva**.
5. **Dátum vyhotovenia faktúry a dátum, kedy bol tovar alebo služba dodaná** – rok vystavenia faktúry musí byť zhodný s rokom poskytnutia finančných prostriedkov schválených rozhodnutím ministra životného prostredia Slovenskej republiky, t. j. **rok 2021**.
6. **Dátum uskutočnenia účtovného prípadu**, ak nie je zhodný s dátumom vyhotovenia – rok realizácie prác musí byť zhodný s rokom poskytnutia finančných prostriedkov schválených rozhodnutím ministra životného prostredia Slovenskej republiky, t. j. **rok 2021**.
7. **Všetky údaje** (názvy fakturovaných položiek, sumy, množstvá, termíny atď.) **uvedené na faktúre musia byť zhodné s údajmi uvedenými v jej prílohách** (napr. dodací list, zisťovací protokol, stavebný denník, súpis prác atď.).
8. Každá faktúra musí byť:
	1. **opečiatkovaná a podpísaná štatutárnym zástupcom príjemcu dotácie** spolu s vyjadrením príjemcu dotácie **„Súhlasím s preplatením faktúry“**,
	2. doplnená **záznamom o vykonaní základnej finančnej kontroly** v zmysle § 6 a § 7 zákona č. 357/2015 Z. z. o finančnej kontrole a audite (napr. pečiatka s podpisom osoby zodpovednej za vykonanie základnej finančnej kontroly),
	3. **zaevidovaná v účtovníctve** príjemcu dotácie (napr. likvidačný list faktúry, košieľka), záznam v knihe faktúr, kópia účtovného záznamu z denníka alebo hlavnej knihy účtov, pečiatka s predkontáciami účtov atď.) a ošetrená podpisom osoby zodpovednej za účtovný prípad v účtovnej jednotke a jej zaúčtovanie a podpisom osoby zodpovednej za schválenie účtovnej operácie.

**B. PRÍLOHY FAKTÚR (AK SÚ RELEVANTNÉ):**

1. originál súpisu vykonaných prác a dodávok podpísaný a opečiatkovaný príjemcom dotácie a dodávateľom prác alebo služieb (postačuje na krycom/súhrnom liste),
2. kópia stavebného denníka za fakturované obdobie (v prípade ak bolo v súvislosti s realizáciou projektu vydané stavebné povolenie, resp. oznámenie k ohláseniu drobnej stavby),
3. originál dodacieho listu, podpísaný a opečiatkovaný dodávateľom aj odberateľom,
4. kópia preberacieho protokolu,
5. kópia inventárnej karty majetku – v prípade obstarania hnuteľných vecí (stroje, prístroje, zariadenia, dopravné prostriedky),
6. všetky ďalšie dokumenty, na ktoré sa faktúra odvoláva,
7. fotokópie výpisov z bankového účtu o úhrade faktúr (opečiatkované a podpísané štatutárnym zástupcom príjemcu dotácie) spolu s účtovnými zápismi z denníka alebo hlavnej knihy.

**C. PODMIENKA ÚHRADY FAKTÚR/INÝCH ÚČTOVNÝCH DOKLADOV:**

**Príjemca dotácie je povinný preukázať úhrady predložených faktúr/účtovných dokladov vo výške 100%, tzn. aj 5% nákladov z iných zdrojov** (napr. vlastných) príjemcom dotácie dodávateľom. Príjemca predloží výpis z bankového účtu (prijímateľom podpísaná a opečiatkovaná fotokópia) alebo osobitné potvrdenie banky o úhrade (originál, resp. úradne overená kópia) spolu s účtovným zápisom.

**Príklad:**

Príjemca dotácie na účely čerpania predkladá nasledovné faktúry:

Faktúra č. 1 v celkovej sume 3.000,00 €

Faktúra č. 2 v celkovej sume 1.500,00 €

Faktúra č. 3 v celkovej sume 763,16 €

Súčet celkových súm za faktúry č. 1, 2 a 3: 5.263,16 €

Výška schválenej dotácie 5.000,00 €

Úhrada najmenej 5% nákladov je 263,16 €

Pri úhrade najmenej 5% nákladov z iných zdrojov použite jeden z nasledovných variantov:

**VARIANT A:**

Podmienka úhrady najmenej 5% nákladov z iných zdrojov by sa vzťahovala k celkovej sume všetkých predložených faktúr/iných účtovných dokladov, teda nie ku každej faktúre/účtovnému dokladu zvlášť.

Príjemca dotácie predloží doklady preukazujúce úhradu 263,16 €, ktoré predstavujú čiastočnú úhradu faktúry č. 1. Zvyšných 2.736,84 € za faktúru č. 1 bude spolu so 100%-ami sumy za faktúry č. 2 a 3 (spolu 2.263,16 € za faktúru č. 2 a 3) poukázaných bezhotovostným prevodom z bankového účtu ŠOP SR na samostatný bankový účet príjemcu dotácie špecifikovaný v čl. I.,bod 2. dotačnej zmluvy.

**VARIANT B:**

Podmienka úhrady najmenej 5% z iných zdrojov by sa vzťahovala ku každej faktúre/účtovnému dokladu zvlášť, teda nie k celkovej sume všetkých predložených faktúr/iných účtovných dokladov.

Príjemca dotácie predloží doklady preukazujúce nasledovné úhrady:

150,00 € z faktúry č. 1

75,00 € z faktúry č. 2

38,16 € z faktúry č. 3

Zvyšných 2.850,00 € za faktúru č. 1, 1.425,00 € za faktúru č. 2 a 725,00 € za faktúru č. 3 bude poukázaných bezhotovostným prevodom z bankového účtu ŠOP SR na samostatný bankový účet príjemcu dotácie špecifikovaný v čl. I., bod 2. dotačnej zmluvy.

**D. DÔLEŽITÉ UPOZORNENIE:**

Príjemcovi dotácie bude DPH na faktúrach a účtovných dokladoch uhradená len v prípade, **ak nie je platiteľom DPH.** V prípade, že príjemca dotácie je registrovaný pre DPH, no zároveň sa jedná o nezdaniteľnú osobu, v zmysle § 3 ods. 4 zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“), a zároveň si na túto DPH neuplatňuje jej odpočet v zmysle zákona o DPH, túto DPH je možné uhradiť iba v prípade predloženia čestného vyhlásenia štatutárneho orgánu príjemcu dotácie k neuplatneniu si práva na odpočítanie DPH, ktoré je dokladom č. 7 zo zoznamu dokladov potrebných k uzatvoreniu zmluvy o poskytnutí podpory z Environmentálneho fondu formou dotácie v rámci Programu ochrany prírody za rok 2021.

**E. ĎALŠIE POVINNOSTI PRÍJEMCU DOTÁCIE:**

Príjemca dotácie je povinný po ukončení realizácii projektu predložiť ŠOP SR:

1. Vyplnené tlačivo **Záverečné vyhodnotenie plnenia podmienok zmluvy o poskytnutí podpory z Environmentálneho fondu formou dotácie v rámci Programu ochrany prírody za rok 2021**. Tlačivo je prílohou č. 2 dotačnej zmluvy, taktiež je zverejnené na oficiálnej webovej stránke POP www.pop.sopsr.sk.
2. **Záverečnú správu o priebehu realizácie projektu** – musí byť podpísaná a opečiatkovaná štatutárnym zástupcom príjemcu dotácie s uvedením dátumu jej vypracovania. Táto správa obsahuje detailný opis prác realizovaných v roku 2021 za poskytnutú dotáciu a iné zdroje, musí byť v súlade s dotačnou zmluvou (v súlade s ustanovením čl. IV., bod 3.) a dodávateľsko-odberateľskou zmluvou s vybranými dodávateľmi (v súlade s ustanovením čl. IV., bod 4.)
3. **V prípade akejkoľvek zmeny** všetkých skutočností a podmienok dohodnutých v dotačnej zmluve, je príjemca dotácie **povinný písomne informovať ŠOP SR** o tejto zmene **do 10 kalendárnych dní od príslušnej zmeny** (napr. podpis dodatku k zmluve o dielo s dodávateľom) v súlade s ustanovením čl. VII., bod 5. dotačnej zmluvy, pričom táto zmena musí byť odsúhlasená ŠOP SR.
4. Výsledok realizácie projektu je príjemca dotácie povinný označiť v zmysle usmernenia na webovom sídle programu [**https://pop.sopsr.sk/publicita/**](https://pop.sopsr.sk/publicita/)
5. Príjemca dotácie je povinný fotograficky zdokumentovať priebeh činností/prác realizovaných v roku 2021 za poskytnutú dotáciu a taktiež stav pred začatím a po skončení realizácie projektu a túto **fotodokumentáciu** spolu so záverečným vyúčtovaním doručiť na ŠOP SR – Sekcia projektov, Odbor podpory projektov. Fotografie musia byť napálené na neprepisovateľnom CD/DVD nosiči.
6. Fotokópiu výpisu z bankového účtu – príjem dotácie spolu s účtovným zápisom.

**ŠOP SR je oprávnená v mene Environmentálneho fondu, v zmysle ustanovenia čl. VI., bod 2. dotačnej zmluvy, požiadať príjemcu dotácie v súvislosti s čerpaním dotácie o predloženie aj iných dokladov a písomností vzťahujúcich sa k realizovanému projektu na preukázanie oprávnenosti vynaložených nákladov.**

**F. KOMUNIKÁCIA:**

**V záujme zefektívnenia komunikácie** medzi príjemcom dotácie a ŠOP SR ako poskytovateľom dotácie **žiadame príjemcov dotácie**, aby v písomnej či elektronickej korešpondencii so ŠOP SR **uvádzali číslo dotačnej zmluvy**, ktoré je uvedené v záhlaví dotačnej zmluvy a **názov projektu**, ktorý je uvedený v čl. IV., bod 1.písm. a) dotačnej zmluvy.

V prípade akýchkoľvek otázok vzťahujúcich sa k obsahu tohto usmernenia, prípadne k ustanoveniam dotačnej zmluvy v súvislosti s realizovaným projektom sa prosím obráťte na príslušného pracovníka ŠOP SR na doleuvedených kontaktoch:

–**administrácia dotácií, zmlúv a finančného zúčtovania:**

Katarína Balážová, katarina.balazova@sopsr.sk, 048/472 20 43

Ing. Ivana Koreňová, ivana.korenova@sopsr.sk, 048/472 20 32

Ing. Veronika Lesová, veronika.lesova@sopsr.sk, +421 911 855 490

Ing. Michaela Sieglová, michaela.sieglova@sopsr.sk, 048/472 20 47

Ing. Zuzana Peťková, zuzana.petkova@sopsr.sk, 048/472 20 43

**F. SUMARIZÁCIA DOKLADOV POTREBNÝCH K ZÚČTOVANIU PODPORY Z ENVIRONMENTÁLNEHO FONDU FORMOU DOTÁCIE V RÁMCI PROGRAMU OCHRANY PRÍRODY NA ROK 2021:**

|  |  |  |
| --- | --- | --- |
| **P. č.** | **Názov dokladu** |   |
| 1. | **Účtovné doklady preukazujúce realizáciu dotácie v zmysle dotačnej zmluvy spolu s účtovným zápisom** | originál/úradneoverená fotokópia |
| 2. | **Záverečné vyhodnotenie plnenia podmienok zmluvy** o poskytnutí podpory z Environmentálneho fondu formou dotácie v rámci Programu ochrany prírody za rok 2021 | originál  |
| 3. | **Účtovné doklady preukazujúce úhradu najmenej 5 % schválenej dotácie spolu s účtovným zápisom** | originál/úradneoverená fotokópia |
| 4. | **Záverečná správa o priebehu realizácie projektu** | originál |
| 5. | **Fotodokumentácia**z priebehu a výsledku realizácie projektu na CD/DVD | CD/DVD |
| 6. | **Čestné vyhlásenie štatutárneho orgánu príjemcu dotácie** k nedočerpaniuposkytnutej podpory formou dotácie - ak je potrebné-tlačivo je dostupné na www.pop.sopsr.sk | originál |
| 7. | **Čestné vyhlásenie o DPH** | originál |
| 8. | Príjemca dotácie je povinný zverejňovať informácie o projekte na webovej stránke **www.ewobox.sk** v časti Aktivity, podčasti Projekty v rozsahu: kto realizoval, kontakt na príjemcu dotácie (realizátora projektu), zameranie projektu, čo je cieľom projektu **(platí len pre POP3).** | kópiaregistrácie |
| Prílohy: |
| 1. Predloha sprievodného listu k predkladaným faktúram/účtovným dokladom |

*Príloha č.1 Usmernenia pre príjemcov podpory z Environmentálneho fondu formou dotácie v rámci Programu ochrany prírody na rok 2021 k čerpaniu poskytnutej podpory*

***Príjemca dotácie (názov), sídlo (adresa), IČO***

**Štátna ochrana prírody SR**

**Sekcia projektov**

**Odbor podpory projektov**

**Tajovského 28 B, 974 01 Banská Bystrica**

Číslo listu Vybavuje/linka V miesto

 *meno/tel., príp. e-mail* *dd. mm. rrrr*

**Vec:**

**Predloženie faktúr/účtovných dokladov za účelom čerpania poskytnutej dotácie**

**Číslo dotačnej zmluvy:** *(doplní sa číslo dotačnej zmluvy, ktoré je uvedené v záhlaví dotačnej zmluvy)*

**Názov projektu:** *(doplní sa názov projektu, ktorý je uvedený v čl. IV., bod 1. písm. a) dotačnej zmluvy)*

Vážená pani, vážený pán,

v súlade s ustanoveniami čl. VI. dotačnej zmluvy predkladáme originály faktúr/účtovných dokladov (vrátane príloh) za účelom čerpania poskytnutej dotácie spolu s dokladmi preukazujúcimi úhradu najmenej 5 % nákladov z iných zdrojov.

S pozdravom

 *Podpis a pečiatka*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Titul, meno priezvisko štatutárneho orgánu*

 *príjemcu dotácie*

Prílohy:

* faktúra č. (uviesť číslo faktúry – variabilný symbol),
* doklad o úhrade najmenej 5 % (uviesť názov a číslo dokladu),
* ostatné povinné prílohy.